पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. बहुचर्चित करौंथा के सतलोक आश्रम पर कब्जे को लेकर हुई हिंसा व इससे जुड़े सभी पांच केसों की जांच अब राज्य अपराध शाखा (स्टेट क्राइम ब्रांच) करेगी। मामले से जुड़े दोनों पक्षों द्वारा निष्पक्ष एजेंसी से जांच कराने की मांग के बाद पुलिस मुख्यालय की ओर से यह कदम उठाया गया है।
एसपी विवेक शर्मा ने इसकी पुष्टि करते हुए जल्दी ही सभी केसों की फाइल क्राइम ब्रांच को सौंपने की बात कही है। खास बात यह है कि यह जांच अतिरिक्त जिला मजिस्ट्रेट आरसी बिधान द्वारा की जा रही न्यायिक जांच से अलग होगी।
रामपाल के खिलाफ केस भी सौंपा
सतलोक आश्रम पर कब्जे को लेकर हुई हिंसा में करौंथा गांव की महिला प्रोमिला की गोली लगने से मौत हुई। 13 मई को उसके भाई मदीना निवासी सत्यनारायण ने पुलिस को शिकायत दी कि प्रोमिला की मौत आश्रम की ओर से दागी गई गोली से हुई है। यह हमला संत रामपाल के कहने पर किया गया है। पुलिस ने हत्या के मामले में संत रामपाल को साजिश में शामिल होने का आरोपी बनाया है। पुलिस मुख्यालय की ओर से इस केस को भी स्टेट क्राइम ब्रांच को सौंपा गया है।
न्यायिक जांच से अलग होगी जांच
स्टेट क्राइम ब्रांच को सौंपी गई जांच अतिरिक्त जिला मजिस्ट्रेट द्वारा की जा रही न्यायिक जांच से अलग है। एडीसी केवल 12 मई को हुई हिंसा की जांच कर रहे हैं, जबकि स्टेट क्राइम ब्रांच 9 अप्रैल, 5 मई, 10 मई, 12 मई व 13 मई को दर्ज हुए सभी पांच केसों की जांच करेगी।
पुलिस मुख्यालय की ओर से करौंथा आश्रम से जुड़े सभी पांच केस राज्य अपराध शाखा को सौंपने के निर्देश आ गए हैं। एक या दो दिन में पुलिस सभी मामलों की फाइलें ब्रांच के हवाले कर देगी।
-विवेक शर्मा, पुलिस अधीक्षक।
एक माह में दर्ज हुए पांच केस
सतलोक आश्रम पर कब्जे को लेकर आर्य समाज व रामपाल समर्थकों के बीच 2006 से विवाद चल रहा है। 18 फरवरी 2013 को सुप्रीम कोर्ट में याचिका खारिज होने के बाद 7 अप्रैल को जिला प्रशासन ने सतलोक आश्रम बंदी छोड़ भक्ति मुक्ति ट्रस्ट को सौंप दिया। इसके विरोध में 9 अप्रैल को सैकड़ों लोग आश्रम के बाहर एकत्रित हो गए। इस संबंध में सदर पुलिस ने अज्ञात लोगों के खिलाफ सरकारी ड्यूटी में बाधा डालने, रोड जाम व पथराव करने का केस दर्ज किया गया।
इसके बाद 5 मई को पानीपत जिले के गांव अटावला निवासी अनिल ने शिकायत दी कि वह झज्जर गुरुकुल का छात्र है। पानीपत से झज्जर जाते समय रोहतक रेलवे स्टेशन पर संत रामपाल के अनुयायियों ने पकड़ लिया और बंधक बनाकर सतलोक आश्रम में ले गए। वहां पर उसके साथ मारपीट की। इस संबंध में भी सदर थाने में केस दर्ज है। 10 मई को हरियाणा गौशाला के मंत्री सर्व मित्र आर्य ने सिटी थाने में केस दर्ज कराया कि उसे अज्ञात नंबरों से धमकियां मिल रही हैं कि अगर सतलोक आश्रम खाली करने का प्रयास किया तो जान से मार देंगे।
इस संबंध में सिटी थाने में केस दर्ज है। इसके बाद 12 मई को आश्रम को लेकर हुई हिंसा हुई। इसमें गोली लगने से तीन लोगों की मौत हुई और तहसीलदार प्रमोद चहल, एसआई नरेंद्र सिंह सहित 113 से ज्यादा लोग घायल हुए। इस संबंध में सदर थाने में हत्या के प्रयास, आगजनी व तोडफ़ोड़ का केस दर्ज किया था। इसमें एक दर्जन आर्य समाजी नामजद हैं, लेकिन आचार्य बलदेव का नाम नहीं है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva awa_Deva zho_Hant eng_Latn